### 14.    Orientering om Kommunens deltagelse i Kalundborg Forsynings projekt "Kold fjernvarme" til eksisterende landsbyer

**Åbent**

Sagsnr.: 326-2020-5725        J.nr.: 13.03.18           Ane Hansen.:
326-2020-44452

**Sagstype**

Orientering.

**Resume og sagens baggrund**

Projektet skal undersøge og udvikle et koncept for kold
fjernvarme til kollektiv grøn forsyning i mindre byer og landsbyer, til
udbygning af nye former for fjernvarme i [adresse] med udnyttelse af
overskudsvarme som omdrejningspunkt og som en del af kommunens strategiske
energiplan. Projektet er i høj grad en udmøntning af kommunens målsætninger i
Kalundborg Kommunes Strategisk Energiplan 2035 og er målrettet en grøn
omstilling af olielandsbyer. Kalundborg Kommune indgår i projektet hvor
Kalundborg Forsyning er projektejer.

**Indstillinger**

Chefen for Plan Byg og Miljø indstiller, at udvalget tager orienteringen
til efterretning.

**Behandling**

Teknik- og Miljøudvalget.

**Sagsfremstilling**

*Strategisk Energiplan 2035*

Med Strategisk Energiplan 2035 har Kommunalbestyrelsen sat
rammerne for omstillingen til et bæredygtigt energisystem. Samarbejde,
rettidighed og aktiv medvirken fra forskellige aktører er helt afgørende for,
at der kan ske en vellykket omstilling. Myndigheder, energiselskaber, borgere
og virksomheder må samarbejde om at finde frem til bæredygtige løsninger. Næste
skridt i realiseringen er at udmønte konkrete projekter. Det er kommunens
ansvar at planlægge varmeforsyningen og sikre, at det sker med miljøvenlige
brændsler.

Kommunen ønsker blandt andet at understøtte landsbysamfund
udenfor fjernvarmeområderne i at skifte til bæredygtige opvarmningsformer. Knap
halvdelen af boligerne i kommunen ligger i dag uden for fjernvarmeområderne og
15% er opvarmet med olie. Nogle af oliefyrene skiftes løbende ud med enten
pillefyr eller varmepumper, men det er ikke alle der har råd og overskud til at
lave ordentlige varmeløsninger, og denne omstilling foregår ikke hurtigt. Der
er et behov for at kigge på overskuelige og bæredygtige kollektive
varmeløsninger til disse byer.

*Kold fjernvarme i Ulstrup*

[adresse] har startet projektet ”Kold Fjernvarme
i Ulstrup”, som netop søger at finde løsninger til at forsyne byer uden for
fjernvarmeområderne med kollektive varmeløsninger. Kold Fjernvarme er en
hybrid, kollektiv varmeforsyningsløsning, hvor fjernvarme og varmepumper
kombineres til en samlet løsning.

Det er dyrt at lægge traditionelle fjernvarmerør over store
distancer, og derfor er det ikke en mulighed. Med såkaldt kold fjernvarme føres
vand med en lavere temperatur (20-40°C) fra enden af fjernvarmenettet til
landsbyen, hvor vandet herefter bliver opvarmet med en fælles varmepumpe eller
i varmepumper i de enkelte husstande. Ved at benytte vandet med en lavere
temperatur, kan man nøjes med at føre vandet frem i almindelige vandrør, som er
væsentligt billigere.

Projektet arbejder med landsbyen Ulstrup på [adresse] med ca.
430 indbyggere fordelt på 220 husstande. Ca. halvdelen af landsbyens
husholdninger opvarmes gennem olie, og det forventede varmeforbrug fra oliefyr
i landsbyen vurderes at ligge i omegnen af 2.000 MWh årligt. Ulstrup kan blive
et pilotprojekt i fuld skala for udviklingen og afprøvningen af kold fjernvarme
som koncept til at udbrede kollektiv varmeforsyning i landsbysamfund. Der kan
supplerende være behov for at energioptimere boliger, så effekten af
udskiftningen af varmekilden bliver bedre. Derfor undersøges også, om man kan
hjælpe beboerne med at finde midler til optimering af bygningsmassen.

*Kommunens rolle i projektet*

Projektet har før været drøftet på et fællesmøde mellem
Kalundborg Forsynings bestyrelse og Teknik- og Miljøudvalget. Det forventes at
løbe i 2020 og 2021, hvor kommunen vil være med i hele processen. Kalundborg
Kommune bidrager med landsbyudviklingstiltag, herunder undersøgelsen af
muligheden for byfornyelsestiltag. Kold Fjernvarme kræver et tæt samarbejde
mellem forsyningsvirksomhed, kommune og de lokale beboere. Borgerinddragelsen
vil foregå i en skala, hvor forsyningsselskaber sjældent vil kunne varetage
opgaven alene. Kommunen vil i høj grad deltage i borgerinddragelsen i
forbindelse med projektet, og projektet vil give god erfaring til hvordan
samarbejde mellem kommune, forsyningen og beboere kan forløbe i fremtidige
projekter.

Derudover er FORS, Holbæk kommune og [adresse]
interesseret i at deltage i en følgegruppe, hvor der vil kunne deles
erfaringer.

*Projektets potentiale*

Hvis kold fjernvarme er en brugbar varmekilde, kan konceptet
udbredes til fremtidige projekter og dermed omstille flere landsbyer til mere
bæredygtig opvarmningsformer. Kalundborg Kommune har mange mindre byer og
landsbyer hvor husene er opvarmet af individuelle opvarmningskilder, heriblandt
oliefyr. Mange af disse byer er ikke mulige at koble på fjernvarmenettet med
konventionel fjernvarme. Kold fjernvarme kan være en mulighed for at få koblet
en del af disse byer og landsbyer på en kollektiv og mere bæredygtig
varmekilde. Samtidig vil erfaringer og læringen i forbindelse med projektet skabe
grund for en samarbejdsmodel, som kan benyttes ved fremtidige varmeprojekter.

Projektet kan også være med til at skabe mere livskvalitet
for forbrugerne, idet de slipper for at skulle drifte deres egne enheder, og
der generelt er færre bekymringer ved et kollektivt varmesystem end ved
individuel opvarmning. En nem og bæredygtig varmeløsning er et skub i den
rigtige retning mod Kalundborg kommune som et godt sted at bo og leve.

**Økonomiske konsekvenser**

Ingen.